Document ID: /fineweb-2-swissfilter-quality_10-filterrobots/filtered/02038.jsonl.gz/1724

En il center da l'emissiun stattan dus cudeschs che mainan nus en munds fitg differents. Preschentà vegn il roman «Das lügenhafte Leben der Erwachsenen» da Elena Ferrante e «Weltgeschichte auf der Dorfbühne», in cudesch che descriva il segiurn dal general russ Alexander Suworow en il vitg sursilvan Pigniu. Ils giasts dal magliacudeschs èn questa giada Claudia Knapp ed Arnold Spescha.
En ses pli nov roman raquinta l'autura taliana Elena Ferrante – che zuppa sia vaira identitad – d'ina giuvna en la pubertad che va en tschertga d'in misteri da famiglia che vegn zuppentà cun in contstruct da manzegnas.
Arnold Spescha preschenta sias retschertgas en connex cun in eveniment istoric: L'october 1799 ha general Suworow traversà cun sia armada il Veptga. Ils 15'000 schuldads han chaschunà gronda miseria a Pigniu.
Il tip da la magliacudeschs Claudia Cathomen è «Unerhörte Stimmen», in bestseller da l'autura Elif Shafak. In'istorgia incredibla nua ch'ina dunna morta raquinta sia istorgia or da la fossa.